Στα πλαίσια της νεοεισαχθείσας στη Δευτεροβάθμια Εκπαίδευση λειτουργίας των Εκπαιδευτικών Ομίλων, ένας εξ αυτών που πρόκειται να υλοποιηθούν στο 1ο Γυμνάσιο Λέρου ( Μπελλένειο) αφορά στη Δημιουργική Γραφή και φέρει τον τίτλο «Λογοτεχνικοί Πειραματισμοί».

 Η λειτουργία του συγκεκριμένου Ομίλου αποβλέπει στο να ενισχύσει την αυτενέργεια, την ελεύθερη έκφραση, τη δημιουργικότητα και τη φαντασία των μαθητών μέσω της βαθμιαίας εξοικείωσης με συγγραφικές πρακτικές. Στοχεύει, επίσης, να κινητοποιήσει τις διανοητικές και συναισθηματικές λειτουργίες της μάθησης και να διαμορφώσει ενεργητικούς και επαρκέστερους αναγνώστες μέσω της βιωματικής δραστηριότητας. Τέλος, με τη δημιουργική γραφή επιδιώκεται να καλλιεργηθεί το γλωσσικό αισθητήριο των μαθητών, καθώς δουλεύουν με τα συστατικά του λογοτεχνικού ( και όχι μόνο) λόγου.

 Θα περιπλανηθούμε, λοιπόν, στα μονοπάτια της λογοτεχνικής γραφής και μέσω αυτής θα ανακαλύψουμε, θα εκφραστούμε, θα εκμυστηρευθούμε, θα καταθέσουμε προβληματισμούς και ανησυχίες, ελπίδες και προσδοκίες ….

 Αυτά και τόσα άλλα χάρη στην ανυπέρβλητη δύναμη των λέξεων!

 Κοντά μας, για να μας εμπνεύσουν, τα βιβλία, οι ιστορίες, τα ποιήματα , οι ζωγραφικοί πίνακες, οι στίχοι και οι μελωδίες που οι μαθητές αγάπησαν!

 Στο τέλος αυτού του δημιουργικού ταξιδιού ευελπιστούμε οι μαθητές να προσεγγίζουν το λόγο με μια πιο ανανεωτική ματιά, γιατί όπως εύστοχα επισημαίνει και η συγγραφέας Σοφία Νικολαϊδου *«Η δημιουργική γραφή είναι το καθαρό αεράκι που θέλουμε να* *πνεύσει στο σχολείο, να ανακατέψει τις σελίδες των βιβλίων, να* *ξεσηκώσει τα μυαλά των παιδιών. Να τους δείξει στην πράξη πως η* *δημιουργία μέσα από τις λέξεις, η συγγραφή και η ανάγνωση της* *λογοτεχνίας μπορούν να τους μάθουν πολλά κι ενδιαφέροντα* *πράγματα για τη ζωή και τον κόσμο.»*

 ΟΙ ΥΠΕΥΘΥΝΟΙ ΚΑΘΗΓΗΤΕΣ

 ΚΩΣΤΟΠΟΥΛΟΥ ΜΑΡΙΑ

 ΨΑΡΟΥΔΑΚΗΣ ΜΑΝΩΛΗΣ